แอกซ่าเน้นสุขภาพ
รับตามกระแสโลก หนีดอกเบี้ยต่ำ
10 ส.ค. 2559

รับตามกระแสโลก หนีดอกเบี้ยต่ำ
กรุงไทย-แอกซ่า เดินหน้าขายเบี้ยคุ้มครอง สุขภาพ หนีดอกเบี้ยต่ำ
นายเดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต เปิดเผยว่า บริษัทยังคงให้ความสำคัญกับการทำตลาดในแบบประกันที่ให้ความคุ้มครองและสุขภาพอย่างต่อเนื่อง เพื่อให้สอดคล้องกับทิศทางตลาดประกันชีวิตทั่วโลกและทิศทางดอกเบี้ยที่ยังต่ำ 
“ในช่วง 2-3 ปีที่ผ่านมา เราได้ตัดสินใจแนะนำเรื่องความคุ้มครองและสุขภาพให้ลูกค้าได้รู้จักมากขึ้น และได้รับการตอบรับเป็นอย่างดี จึงส่งผลให้ในปี 2558 เรามีสัดส่วนเบี้ยความคุ้มครองและสุขภาพเพิ่มขึ้นเป็น 58% ของเบี้ยรับรวม เมื่อเทียบกับปี 2553 ที่เรามีสัดส่วนเบี้ยออมทรัพย์ระยะสั้นมากถึง 59% ซึ่งแม้เราจะยังขายเบี้ยออมทรัพย์ระยะสั้นอยู่ แต่หลังจากนี้เราจะไม่เน้นขายแล้ว” นายเดวิด กล่าว 
นอกจากนี้ บริษัทยังได้เปิดช่องทางขายใหม่ผ่านช่องทางไลน์เพย์ เพื่อตอบสนองกับความต้องการของลูกค้าที่ใช้การติดต่อสื่อสารผ่านช่องทางออนไลน์มากขึ้น ซึ่งจากการศึกษาพบว่าปัจจุบันคนไทยใช้ไลน์ในการติดต่อสื่อสารมากถึง 34 ล้านคน เฉลี่ยใช้ไลน์คนละ 80 นาที/วัน และเป็นบริษัทแรกในเอเชียที่นำเสนอขายผลิตภัณฑ์ประกันชีวิตผ่านช่องทางไลน์เพย์ 
สำหรับผลการดำเนินงานในช่วงครึ่งปีแรกที่ผ่านมา ทำเบี้ยรับรายใหม่ได้ 7,172 ล้านบาท มาจากช่องทางผ่านธนาคาร 3,916 ล้านบาท หรือ 55% ช่องทางผ่านตัวแทน 3,148 ล้านบาท หรือ 44% และช่องทางผ่านธุรกิจองค์กร 108 ล้านบาท หรือ 1% ส่วนเบี้ยรับรวมทำได้ 28,725 ล้านบาท ขณะที่ครึ่งปีแรกของปี 2558 ทำเบี้ยปีแรกได้ 7,440 ล้านบาท เบี้ยรับรวมทำได้ 27,735 ล้านบาท 
อย่างไรก็ตาม ในปัจจุบันบริษัทมีเงินลงทุนรวม 1.92 แสนล้านบาท เติบโต 17.6% เมื่อเทียบกับสิ้นปีที่ผ่านมา โดยยังคงเน้นการลงทุนที่ให้ผลตอบแทนอย่างสม่ำเสมอ แบ่งเป็นการลงทุนในพันธบัตร 86% ลงทุนในหุ้น 6% ลงทุนในกองทุนรวมอสังหาริมทรัพย์ 4% ลงทุนในตราสารการเงินระยะสั้น 1% และลงทุนด้านอื่นๆ อีก 3% ซึ่งการลงทุนเหล่านี้ให้ผลตอบแทนที่สอดคล้องกับการประมาณการของบริษัท แม้อยู่ในสถานการณ์ดอกเบี้ยต่ำและอยู่ในระดับความเสี่ยงที่ควบคุมได้เป็นอย่างดี